CELEX: 
Language: ro
Date: 2021-04-21 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) 2017/565 în ceea ce privește integrarea factorilor, a riscurilor și a preferințelor în materie de durabilitate în anumite cerințe organizatorice și condiții de funcționare aplicabile firmelor de investiții

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Prezentul regulament se înscrie în contextul mai larg al inițiativei Comisiei privind dezvoltarea durabilă. Acesta pune bazele unui cadru al UE ce așază considerațiile de durabilitate în centrul sistemului financiar, pentru a sprijini procesul de transformare a economiei Europei într-un sistem circular, mai verde și mai rezilient, aliniat la obiectivele Pactului verde european
                  1
               .
            
            
               În urma adoptării Acordului de la Paris din 2016 privind schimbările climatice și a Agendei 2030 a Organizației Națiunilor Unite și a obiectivelor de dezvoltare durabilă (ODD), Comisia a anunțat, în planul de acțiune: Finanțarea creșterii durabile
                  2
               , că intenționează să includă durabilitatea în furnizarea de consiliere financiară și să aducă clarificări cu privire la integrarea durabilității în așa-numitele obligații fiduciare din legislația sectorială. Comunicarea privind Pactul verde european confirmă necesitatea unor semnale pe termen lung pentru direcționarea fluxurilor financiare și de capital către investițiile verzi și pentru evitarea deprecierii activelor. Prezentul regulament delegat va contribui la realizarea acestui obiectiv specific.
            
            
               Regulamentul delegat (UE) 2017/565 al Comisiei
                  3
                completează Directiva 2014/65/UE a Parlamentului European și a Consiliului
                  4
                (MiFID II), detaliind, printre altele, cerințele organizatorice și condițiile de funcționare aplicabile firmelor de investiții. Prezentul regulament modifică două aspecte ale Regulamentului delegat (UE) 2017/565, după cum se precizează în continuare. 
            
            
               În primul rând, se integrează preferințele clienților în materie de durabilitate, în plus față de evaluarea caracterului adecvat. În conformitate cu actualul cadru MiFID II, firmele care furnizează servicii de consiliere de investiții și de administrare a portofoliului sunt obligate să obțină informațiile necesare privind cunoștințele și experiența clientului în domeniul investițiilor, capacitatea acestuia de a suporta pierderi, precum și obiectivele sale, incluzând toleranța la risc a clientului, informații care să le permită firmelor să ofere servicii și produse adecvate pentru client (evaluarea caracterului adecvat). Secțiunea privind obiectivele de investiții ale clienților include informații privind perioada de timp în care clienții doresc să dețină investiția, preferințele lor privind asumarea riscului, profilul lor de risc și scopul investiției. Cu toate acestea, secțiunea privind obiectivele de investiții se referă în general la obiective financiare, pe când celelalte obiective nefinanciare ale clientului, precum preferințele în materie de durabilitate, nu sunt, în general, abordate. Actualele evaluări ale caracterului adecvat nu includ în general întrebări privind preferințele în materie de durabilitate ale clienților, iar majoritatea clienților nu ar ridica ei înșiși problema durabilității. În consecință, firmele de investiții ar putea acorda o mai mare atenție factorilor de durabilitate în procesul de selecție.
            
            
               Regulamentul (UE) 2019/2088 al Parlamentului European și al Consiliului (Regulamentul privind publicarea de informații privind finanțarea durabilă – SFDR)
                  5
                prevede că documentația aferentă unui produs financiar trebuie să descrie modul în care se urmărește sau în care are loc îndeplinirea nivelurilor sau a ambițiilor în materie de durabilitate prevăzute pentru produsul respectiv. Nefiind vorba de un regim de etichetare, s-ar putea indica diferite ambiții în materie de durabilitate. Chiar dacă produsele financiare menționate la articolul 9 din SFDR trebuie să urmărească, fără prejudicii semnificative, obiectivul realizării de investiții durabile, în conformitate cu definiția de la articolul 2 punctul 17 din SFDR, pentru produsele financiare menționate la articolul 8 din SFDR s-ar putea utiliza strategii diferite, inclusiv strategii care, deși afirmă că promovează investiții care îndeplinesc criterii de mediu, sociale și de guvernanță (ESG), investiții responsabile din punct de vedere social (SRI) sau orientări în favoarea durabilității, ar putea să nu aibă un nivel ridicat de semnificație în materie de durabilitate. În aceste condiții și dat fiind că domeniile de aplicare ale MiFID II, SFDR și Regulamentului (UE) 2020/852 al Parlamentului European și al Consiliului
                  6
               
                  7
                (Regulamentul privind taxonomia) vizează produse diferite, prezentul proiect de regulament oferă asigurarea că instrumentele financiare care au un anumit nivel de semnificație în materie de durabilitate sunt eligibile pentru a fi recomandate clienților sau clienților potențiali care exprimă preferințe clare în materie de durabilitate. Astfel, preferințele în materie de durabilitate vizează instrumente financiare care fie sunt investite, cel puțin într-o anumită măsură, în activități conforme cu taxonomia prevăzute în Regulamentul privind taxonomia sau în investiții durabile, definite la articolul 2 punctul (17) din SFDR, care includ și activități conforme cu taxonomia, fie iau în considerare externalitățile negative ale investițiilor asupra mediului sau a societății, sub forma principalelor efecte negative asupra durabilității. Normele privind preferințele în materie de durabilitate susțin și consolidează obiectivul politic al reducerii cazurilor de dezinformare ecologică și de vânzări inadecvate și încurajează tranziția sistemului financiar, astfel încât acesta să sprijine cu adevărat întreprinderile aflate în tranziția către durabilitate, ajutând în continuare întreprinderile care sunt deja durabile.
            
            
               Normele privind preferințele în materie de durabilitate asigură coerența cu SFDR și cu Regulamentul privind taxonomia și aduc îmbunătățiri considerabile eficacității informațiilor legate de durabilitate publicate în temeiul regulamentelor respective. Regulamentul privind taxonomia impune publicarea de informații cu privire la gradul de aliniere a investițiilor la taxonomia UE. 
            
            
               Din punct de vedere operațional, pentru a facilita procesele interne și, în special, elaborarea de recomandări pentru clienți sau clienți potențiali bazate pe o analiză anterioară a instrumentelor financiare, firmele de investiții ar putea, de exemplu, să clasifice în prealabil și să grupeze instrumentele financiare în funcție de proporția investită în activități economice care pot fi calificate drept durabile din punctul de vedere al mediului, de proporția investițiilor durabile sau de luarea în considerare a principalelor efecte negative, cum ar fi categoriile de principale efecte negative, tipurile de angajamente și indicatorii calitativi sau cantitativi. Dat fiind că investițiile urmărite prin intermediul instrumentelor financiare ar putea avea efecte negative principale diferite asupra factorilor de durabilitate, firmele de investiții ar trebui să le explice clienților sau clienților potențiali că elementele care demonstrează luarea în considerare a principalelor efecte negative asupra factorilor de durabilitate ar putea fi relevante pentru diverse aspecte de mediu, sociale, de personal sau de guvernanță și că acestea ar trebui să facă posibilă demonstrarea acestei luări în considerare și a angajamentului aferent de a aborda principalele efecte negative în timp și ar putea fi reprezentate de indicatori calitativi sau cantitativi, inclusiv indicatori conformi cu SFDR, dar fără a se limita la aceștia.
            
            
               În al doilea rând, prezentul regulament integrează riscurile legate de durabilitate în cerințele organizatorice. Această secțiune referitoare la riscul legat de durabilitate se bazează pe raportul final privind avizul tehnic
                  8
                al Autorității Europene pentru Valori Mobiliare și Piețe (ESMA). Avizul tehnic concluzionează că sunt necesare clarificări suplimentare în ceea ce privește integrarea riscurilor legate de durabilitate și a factorilor de durabilitate în Regulamentul delegat (UE) 2017/565 al Comisiei și în Directiva delegată (UE) 2017/593 a Comisiei
                  9
                și stabilește dispoziții specifice în acest sens. 
            
            
               Prezentul regulament și alte acte delegate sectoriale care adaptează normele referitoare la obligațiile fiduciare și care au fost adoptate în paralel consolidează și SFDR, Regulamentul (UE) 2019/2089 al Parlamentului European și al Consiliului
                  10
                și Regulamentul privind taxonomia. Aceste norme integrează, în mod consecvent în toate sectoarele, considerațiile legate de durabilitate în procesele de investiții, de consultare și de publicare. Acestea ancorează considerațiile legate de mediu, sociale și de guvernanță (durabilitate) în centrul sistemului financiar, urmărind să contribuie la transformarea economiei Europei într-un sistem mai verde, cu emisii scăzute de dioxid de carbon, mai rezilient, eficient din punctul de vedere al utilizării resurselor și circular.
            
            
               Prezentul regulament se bazează pe împuternicirea prevăzută la articolul 16, la articolul 24 alineatul (13) și la articolul 25 alineatul (8) din MiFID II.
            
            
               2.CONSULTĂRI PREALABILE ADOPTĂRII ACTULUI
            
            
               În decembrie 2016, Comisia a instituit Grupul de experți la nivel înalt privind finanțarea durabilă (HLEG) pentru a contribui prin recomandări la elaborarea unei strategii a UE privind finanțarea durabilă. HLEG a publicat un raport intermediar privind „Finanțarea unei economii europene durabile” la jumătatea lunii iulie 2017 și a prezentat raportul său final cu ocazia unui eveniment dedicat părților interesate la 18 iulie 2017, după care a urmat un chestionar de consultare.
            
            
               Răspunsurile respondenților sunt rezumate într-o sinteză a reacțiilor care a fost publicată împreună cu raportul final al HLEG privind finanțarea unei economii europene durabile la 31 ianuarie 2018. În raportul său final, HLEG recomandă introducerea obligației consilierilor de investiții de a solicita, ca o componentă de rutină a activității lor de consiliere financiară, informații referitoare la preferințele investitorilor de retail cu privire la efectul investițiilor lor din punctul de vedere al durabilității și de a da curs apoi acestor preferințe. HLEG a recomandat, de asemenea, să se poarte discuții cu privire la guvernanța abordării riscurilor pe termen lung și în materie de durabilitate.
            
            
               În martie 2018, Comisia a trimis un chestionar specific privind modul în care considerațiile de mediu, sociale și de guvernanță sunt integrate în evaluarea caracterului adecvat. Consultarea a arătat că numai o mică parte din clienți aduc în discuție în mod proactiv aspectele legate de durabilitate în cursul procesului de consiliere. Printre motivele care explică această situație se numără următoarele: i) informațiile disponibile privind instrumentele financiare legate de durabilitate nu sunt transparente; (ii) riscul de dezinformare ecologică din documentația existentă este ridicat; și (iii) există o lipsă de educație în ceea ce privește impactul acestora asupra riscului și a performanței. Numai în cazuri rare, clienții par să aducă în discuție în mod sistematic aspectele legate de durabilitate în cursul procesului de consiliere. 
            
            
               În plus, în conformitate cu Orientările privind o mai bună reglementare, proiectul de regulament delegat de modificare a evaluării caracterului adecvat a fost publicat în perioada cuprinsă între 24 mai și 21 iunie 2018 pentru obținerea de feedback. Comisia a primit 51 de răspunsuri referitoare la Regulamentul delegat de modificare a Regulamentului (UE) 2017/565. Părțile interesate din diferite medii (de exemplu, ONG-uri, asociații din sectorul financiar, organisme publice)
                  11
                au formulat observații cu privire la diverse aspecte ale regulamentului delegat. Deși a existat, în general, un sprijin puternic pentru propunerea de a pune în mai mare măsură accentul pe obiectivele nefinanciare în cadrul procesului de investiții, unele părți interesate s-au arătat reticente în ceea ce privește modificarea procesele bazate pe MiFID II pe care le-au introdus recent. Astfel cum s-a descris mai sus, Comisia nu numai că este convinsă de necesitatea imperioasă de a avansa în ceea ce privește agenda sa privind finanțarea durabilă, dar este, de asemenea, de părere că trimiterea nou introdusă la SFDR și calendarul propus pentru punerea în aplicare a prezentului act delegat (12 luni de la intrarea în vigoare) oferă suficientă flexibilitate.
            
            
               În ceea ce privește anumite obiective din cadrul procesului de evaluare a caracterului adecvat, Comisia a inclus unele modificări pentru a permite diferențierea necesară între obiectivele de investiții, pe de o parte, și preferințele în materie de durabilitate, pe de altă parte. Această diferențiere este importantă pentru a se evita vânzarea inadecvată. Factorii de durabilitate nu ar trebui să prevaleze față de obiectivul de investiții personal al clientului. De aceea, preferințele în materie de durabilitate ar trebui să fie abordate în cadrul procesului de evaluare a caracterului adecvat numai după ce a fost identificat obiectivul de investiții al clientului. Scopul normelor privind preferințele în materie de durabilitate este de a spori gradul de sensibilizare a clienților potențiali sau a clienților cu privire la disponibilitatea instrumentelor financiare cu ambiții legate de durabilitate. În conformitate cu normele privind preferințele în materie de durabilitate, nu va fi necesar să se adapteze instrumentele financiare cu niveluri diferite de ambiție în materie de durabilitate. Aceste instrumente financiare fie se vor înscrie în regimul preferințelor în materie de durabilitate, fie vor continua să poată fi recomandate, dar nu ca instrumente financiare care răspund preferințelor în materie de durabilitate ale clientului sau ale clientului potențial, definite în prezentul regulament. Din punct de vedere operațional, caracteristicile de durabilitate ale instrumentelor financiare ar trebui să fie prezentate într-un mod transparent, care să le permită firmelor de investiții care distribuie instrumente financiare să intre în dialog cu clienții sau cu clienții potențiali pentru a ajunge la o înțelegere suficient de detaliată a preferințelor individuale în materie de durabilitate ale clienților. Pentru a se evita situația în care se aduc schimbări excesiv de frecvente portofoliului cu scopul de a genera comisioane, în cazul clienților existenți pentru care s-a efectuat deja o evaluare a caracterului adecvat, firmele de investiții ar trebui să aibă posibilitatea de a identifica preferințele individuale în materie de durabilitate ale clientului la următoarea actualizare periodică a evaluării caracterului adecvat.
            
            
               Normele privind preferințele în materie de durabilitate consolidează utilizarea taxonomiei UE pentru activitățile durabile, mai exact pentru activitățile economice care pot fi calificate drept durabile din punctul de vedere al mediului în temeiul articolului 3 din Regulamentul privind taxonomia, și urmărirea investițiilor durabile, definite la articolul 2 alineatul (17) din SFDR, și includ, de asemenea, investiții în activitățile economice menționate anterior care pot fi calificate drept durabile din punctul de vedere al mediului. De asemenea, aceste norme acționează ca un stimulent pentru a se recomanda instrumente financiare care iau în considerare și reduc externalitățile negative semnificative cauzate de investițiile respective, cu alte cuvinte principalele efecte negative. 
            
         
         
            
               Comisia a solicitat ESMA să emită un aviz tehnic referitor la eventualele modificări ale actelor delegate care urmează să fie adoptate în temeiul MiFID II în ceea ce privește integrarea riscurilor legate de durabilitate și a factorilor de durabilitate în domeniul cerințelor organizatorice, în cel al condițiilor de operare, în cel al administrării riscului și în cel al evaluării pieței-țintă.
            
            
               La 30 aprilie 2019, ESMA a publicat „Raportul final privind integrarea riscurilor și a factorilor de durabilitate în MiFID II” (Final report on integrating sustainability risks and factors in MiFID II). Avizul a luat în considerare punctele de vedere exprimate de părțile interesate în cadrul consultării publice care a avut loc între 19 decembrie 2018 și 19 februarie 2019. Acesta include o analiză cost-beneficiu. În plus, ESMA a organizat o audiere publică la 4 februarie 2019 pentru a obține contribuții suplimentare. De asemenea, a fost consultat Grupul părților interesate din domeniul valorilor mobiliare și piețelor din cadrul ESMA.
            
            
               În conformitate cu principiile unei mai bune legiferări, prezentul proiect de propunere a fost publicat pentru o a doua consultare în perioada 8 iunie 2020-6 iulie 2020. După ce s-au examinat în mod corespunzător răspunsurile primite, s-au adus modificări suplimentare textului. 
            
            
               Acest raport abordează includerea riscurilor legate de durabilitate și a factorilor de durabilitate în cerințele organizatorice și în structurile de supraveghere și guvernanță a produselor ale firmelor de investiții. Recomandările privind cerințele organizatorice elaborate de ESMA și supuse unei consultări publice au fost integrate în prezentul regulament delegat.
            
            
               3.ELEMENTELE JURIDICE ALE ACTULUI DELEGAT
            
            
               Temeiul juridic al prezentului regulament este prevăzut la articolul 16 alineatul (12), articolul 24 alineatul (13) și articolul 25 alineatul (8) din Directiva 2014/65/UE.
            
            
               Prezentul regulament are ca obiect modificarea Regulamentului (UE) 2017/565 conform celor de mai jos.
            
            
               Articolul 1 urmărește să clarifice faptul că firmele de investiții care furnizează servicii de consiliere financiară și de administrare a portofoliului ar trebui să efectueze o evaluare obligatorie a preferințelor în materie de durabilitate ale clienților sau clienților potențiali. Aceste firme de investiții ar trebui să ia în considerare aceste preferințe în materie de durabilitate în procesul de selecție a instrumentelor financiare pe care le vor recomanda acestor clienți. Trei categorii de instrumente financiare ar trebui să fie admisibile în cazul preferințelor în materie de durabilitate, primele două astfel de categorii fiind instrumentele financiare care urmăresc o proporție minimă de investiții durabile în activități economice care pot fi calificate drept durabile din punctul de vedere al mediului în conformitate cu articolul 3 din Regulamentul privind taxonomia și instrumentele financiare care urmăresc o proporție minimă de investiții durabile, definite la articolul 2 punctul (17) din SFDR, proporția minimă fiind stabilită de client sau de clientul potențial. Cea de a treia categorie de instrumente financiare eligibile pentru satisfacerea preferințelor individuale în materie de durabilitate sunt instrumentele financiare care iau în considerare principalele efecte negative asupra factorilor de durabilitate, elementele care demonstrează luarea în considerare fiind stabilite de client sau de clientul potențial.
            
            
               Întrucât domeniile de aplicare ale Directivei MiFID II, pe de o parte, și ale SFDR și Regulamentului privind taxonomia, pe de altă parte, vizează produse diferite, preferințele în materie de durabilitate nu se limitează la produsele financiare în sensul SFDR și al Regulamentului privind taxonomia, ci se bazează pe conceptele legate de durabilitate din regulamentele respective. Acest lucru le permite firmelor de investiții să recomande nu numai fonduri de investiții, ci și alte instrumente financiare relevante.
            
            
               De exemplu, „instrumentele financiare care vizează o proporție minimă a investițiilor durabile” vor include în toate cazurile produsele financiare menționate la articolul 9 din SFDR și produsele financiare menționate la articolul 8 din SFDR, cu condiția ca aceste produse financiare să urmărească, cel puțin într-o anumită măsură, investiții durabile. Această proporție minimă este stabilită de clienți sau de clienții potențiali, astfel încât normele privind preferința în materie de durabilitate să țină seama pe deplin de ambițiile lor legate de durabilitate. Printre alte exemple se pot menționa instrumentele financiare care prezintă caracteristici de mediu sau sociale bazate, printre altele, pe o strategie de excludere, care ar putea răspunde preferințelor în materie de durabilitate cu condiția ca acestea să vizeze investiții durabile măcar într-o anumită măsură sau să dovedească faptul că principalele efecte negative sunt luate în considerare și abordate sau atenuate, în conformitate cu proporțiile minime de investiții sau, respectiv, cu elementele care demonstrează luarea în considerare a principalelor efecte negative asupra factorilor de durabilitate, stabilite de client sau de clientul potențial. Aceasta înseamnă, de asemenea, că instrumentele financiare care promovează caracteristici de mediu sau sociale fără a stabili o anumită proporție de investiții durabile sau o proporție a investițiilor în activități conforme cu taxonomia sau care nu iau în considerare principalele efecte negative nu vor fi eligibile spre a fi recomandate clienților sau clienților potențiali în funcție de preferințele lor individuale în materie de durabilitate. Cu toate acestea, aceste instrumente financiare pot fi în continuare recomandate în urma efectuării testului de adecvare, dar nu ca instrumente financiare care răspund preferințelor individuale în materie de durabilitate. 
            
            
               În plus, se prevede obligația firmelor de investiții de a elabora un raport destinat clientului care să explice modul în care recomandarea adresată respectivului client răspunde obiectivelor de investiții ale acestuia, profilului său de risc, capacității sale de a suporta pierderile și preferințelor în materie de durabilitate ale acestuia (informare ex post).
            
            
               Mai mult, articolul 1 prevede obligația firmelor de investiții de a ține seama, din punct de vedere calitativ sau cantitativ, de riscurile legate de durabilitate atunci când respectă cerințele organizatorice și de a integra riscurile legate de durabilitate în politicile lor de gestionare a riscurilor. 
            
            
               În sfârșit, articolul 2 stabilește data de aplicare a prezentului regulament, inclusiv perioada tranzitorie de 12 luni. 
            
            
               REGULAMENTUL DELEGAT (UE) …/… AL COMISIEI
            
            
               din 21.4.2021
            
            
               de modificare a Regulamentului delegat (UE) 2017/565 în ceea ce privește integrarea factorilor, a riscurilor și a preferințelor în materie de durabilitate în anumite cerințe organizatorice și condiții de funcționare aplicabile firmelor de investiții
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE
                  12
               , în special articolul 16 alineatul (12), articolul 24 alineatul (13) și articolul 25 alineatul (8),
            
         
         
            
               întrucât:
            
            
               (1)Tranziția către o economie circulară, cu emisii scăzute de carbon, mai durabilă și eficientă din punctul de vedere al utilizării resurselor, conformă cu obiectivele de dezvoltare durabilă este esențială pentru asigurarea competitivității pe termen lung a economiei Uniunii. În 2016, Uniunea a încheiat Acordul de la Paris
                  13
               . Articolul 2 alineatul (1) litera (c) din Acordul de la Paris stabilește obiectivul de a consolida răspunsul la schimbările climatice, printre altele prin corelarea fluxurilor financiare cu evoluția către o dezvoltare cu un nivel scăzut de emisii de gaze cu efect de seră și rezistentă la schimbările climatice.
            
            
               (2)Recunoscând această provocare, în decembrie 2019 Comisia a prezentat Pactul verde european
                  14
               . Pactul verde este o nouă strategie de creștere care are drept scop transformarea Uniunii într-o societate echitabilă și prosperă, cu o economie modernă, eficientă din punctul de vedere al utilizării resurselor și competitivă, în care începând din 2050 emisiile nete de gaze cu efect de seră să fie 0, iar creșterea economică să fie decuplată de utilizarea resurselor. Pentru îndeplinirea acestui obiectiv, trebuie să li se transmită investitorilor semnale clare în ceea ce privește investițiile acestora, astfel încât să se evite activele depreciate și să se mobilizeze finanțare durabilă.
            
            
               (3)În martie 2018, Comisia și-a publicat planul de acțiune „Finanțarea creșterii durabile”
                  15
               , care stabilește o strategie ambițioasă și cuprinzătoare privind finanțarea durabilă. Unul dintre obiectivele stabilite în acest plan de acțiune este reorientarea fluxurilor de capital către investiții durabile pentru a realiza o creștere durabilă și favorabilă incluziunii. Evaluarea impactului care stă la baza inițiativelor legislative ulterioare, publicată în mai 2018
                  16
               , a demonstrat necesitatea de a clarifica faptul că factorii de durabilitate ar trebui să fie luați în considerare de firmele de investiții în cadrul obligațiilor lor față de clienți și de clienții potențiali. Prin urmare, firmele de investiții ar trebui să examineze în mod continuu nu numai toate riscurile financiare relevante, ci și toate riscurile relevante legate de durabilitate menționate în Regulamentul (UE) 2019/2088 al Parlamentului European și al Consiliului
                  17
               , care, în cazul în care s-ar produce, ar putea cauza un efect negativ semnificativ, efectiv sau potențial, asupra valorii investiției. Regulamentul delegat (UE) nr. 2017/565 al Comisiei nu menționează în mod explicit riscurile legate de durabilitate. Din acest motiv și pentru a oferi asigurarea că procedurile interne și dispozițiile organizaționale sunt puse în aplicare și respectate în mod corespunzător, este necesar să se clarifice faptul că procesele, sistemele și controalele interne ale firmelor de investiții ar trebui să reflecte riscurile legate de durabilitate și că pentru analizarea acestor riscuri sunt necesare capacități și cunoștințe tehnice.
            
            
               (4)Pentru a menține un standard ridicat de protecție a investitorilor, firmele de investiții ar trebui, atunci când identifică tipurile de conflicte de interese a căror existență poate afecta interesele unui client sau client potențial, să includă tipurile de conflicte de interese care apar ca urmare a luării în considerare a preferințelor în materie de durabilitate ale clientului. În cazul clienților existenți pentru care s-a efectuat deja o evaluare a caracterului adecvat, firmele de investiții ar trebui să aibă posibilitatea de a identifica preferințele individuale în materie de durabilitate ale clientului cu ocazia următoarei actualizări periodice a evaluării a caracterului adecvat.
            
            
               (5)Firmele de investiții care furnizează consultanță în domeniul investițiilor și servicii de administrare a portofoliului ar trebui să le poată recomanda clienților lor și clienților potențiali instrumente financiare corespunzătoare, motiv pentru care aceste firme ar trebui să aibă posibilitatea de a le adresa întrebări clienților pentru a identifica preferințele în materie de durabilitate ale acestora. În conformitate cu obligația firmei de investiții de a acționa în interesul clientului său, recomandările adresate clienților și clienților potențiali ar trebui să reflecte atât obiectivele financiare, cât și eventualele preferințe în materie de durabilitate exprimate de clienții în cauză. De aceea, este necesar să se clarifice faptul că firmele de investiții ar trebui să instituie mecanisme adecvate pentru a se asigura că includerea factorilor de durabilitate în procesul de consiliere și în administrarea portofoliului nu conduce la practici de vânzare inadecvată sau la prezentarea de date eronate referitoare la instrumentele financiare sau la strategii, din care să reiasă că acestea ar răspunde preferințelor în materie de durabilitate în condițiile în care acest lucru nu este adevărat. Pentru a evita astfel de practici sau prezentări de date eronate, înainte de a le adresa clienților sau clienților potențiali întrebări referitoare la posibilele lor preferințe în materie de durabilitate, firmele de investiții care furnizează consultanță în domeniul investițiilor ar trebui să evalueze obiectivele de investiții ale acestora, orizontul de timp și circumstanțele specifice fiecărui client sau client potențial.
            
            
               (6)Până în prezent au fost dezvoltate instrumente financiare cu diferite grade de ambiție legată de durabilitate. Pentru a le permite clienților sau clienților potențiali să înțeleagă diferitele grade de durabilitate și să ia decizii investiționale în cunoștință de cauză în ceea ce privește durabilitatea, firmele de investiții care furnizează consultanță în domeniul investițiilor și servicii de administrare a portofoliului ar trebui să explice distincția dintre, pe de o parte, instrumentele financiare care urmăresc, integral sau parțial, investiții durabile în activități economice care pot fi calificate drept durabile din punctul de vedere al mediului în sensul Regulamentului (UE) 2020/852 al Parlamentului European și al Consiliului
                  18
               , investițiile durabile definite la articolul 2 alineatul (17) din Regulamentul (UE) 2019/2088 și instrumentele financiare care iau în considerare principalele efecte negative asupra factorilor de durabilitate, care ar putea fi eligibile spre a fi recomandate ca răspunzând preferințelor individuale în materie de durabilitate ale clienților și, pe de altă parte, alte instrumente financiare fără aceste caracteristici specifice, care nu ar trebui să fie eligibile spre a fi recomandate clienților sau clienților potențiali care au preferințe individuale în materie de durabilitate.
            
            
               (7)Este necesar să se abordeze preocupările legate de „dezinformarea ecologică”, în special practica ce constă în a obține un avantaj concurențial neloial recomandând un instrument financiar ca fiind ecologic sau durabil, deși, de fapt, acest instrument financiar nu îndeplinește nivelul de bază al standardelor de mediu sau al altor standarde legate de durabilitate. Pentru a preîntâmpina vânzarea inadecvată și dezinformarea ecologică, firmele de investiții nu ar trebui să recomande sau să decidă să tranzacționeze instrumente financiare ca răspunzând preferințelor individuale în materie de durabilitate în cazul în care instrumentele financiare respective nu răspund acestor preferințe. Firmele de investiții le explică clienților lor sau clienților potențiali motivele pentru care procedează astfel și țin evidența acestor motive.
            
            
               (8)Este necesar să se clarifice faptul că instrumentele financiare care nu sunt eligibile pentru satisfacerea preferințelor individuale în materie de durabilitate pot fi recomandate în continuare de firmele de investiții, dar nu ca răspunzând preferințelor individuale în materie de durabilitate. Pentru ca clientul sau clientul potențial să poată primi recomandări suplimentare, în cazul în care instrumentele financiare propuse nu corespund preferințelor în materie de durabilitate ale unui client, acesta ar trebui să aibă posibilitatea de a-și adapta informațiile privind preferințele sale în materie de durabilitate. Pentru a preveni vânzarea inadecvată și dezinformarea ecologică, firmele de investiții ar trebui să țină evidența deciziei clientului, inclusiv a explicațiilor oferite de acesta pentru adaptare.
            
            
               (9)Prin urmare, ar trebui să se modifice în consecință Regulamentul delegat (UE) 2017/565.
            
            
               (10)Ar trebui ca autoritățile competente și firmele de investiții să dispună de suficient timp pentru a se adapta la noile cerințe cuprinse în prezentul regulament. Prin urmare, aplicarea acestuia ar trebui să fie amânată,
            
            
               ADOPTĂ PREZENTUL REGULAMENT:
            
            
               Articolul 1
            
            
               Modificări aduse Regulamentului delegat (UE) 2017/565
            
            
               Regulamentul delegat (UE) 2017/565 se modifică după cum urmează:
            
            
               (1)la articolul 2, se adaugă următoarele alineate (7), (8) și (9):
            
            
               „(7)
                     «preferințe în materie de durabilitate» înseamnă alegerea clientului sau a clientului potențial de a integra sau nu unul dintre următoarele instrumente financiare în investiția sa, precum și, în cazul unei opțiuni afirmative, măsura acestei integrări:
            
            
               (a)un instrument financiar pentru care clientul sau clientul potențial stabilește că o proporție minimă din acesta trebuie să fie investită în investiții durabile din punctul de vedere al mediului, definite la articolul 2 alineatul (1) din Regulamentul (UE) 2020/852 al Parlamentului European și al Consiliului*;
            
            
               (b)un instrument financiar pentru care clientul sau clientul potențial stabilește că o proporție minimă din acesta trebuie să fie investită în investiții durabile, definite la articolul 2 alineatul (17) din Regulamentul (UE) 2019/2088 al Parlamentului European și al Consiliului**;
            
            
               (c)un instrument financiar care ia în considerare principalele efecte negative asupra factorilor de durabilitate, elementele care demonstrează luarea în considerare a acestor efecte negative fiind stabilite de client sau de clientul potențial;
            
         
         
            
               (8)
                     «factori de durabilitate» înseamnă factori de durabilitate astfel cum sunt definiți la articolul 2 punctul 24 din Regulamentul (UE) 2019/2088;
            
            
               (9)
                     «factori de durabilitate» înseamnă factori de durabilitate astfel cum sunt definiți la articolul 2 punctul 22 din Regulamentul (UE) 2019/2088.
            
            
               ______________________________________________________________
            
            
               *Regulamentul (UE) 2020/852 al Parlamentului European și al Consiliului din 18 iunie 2020 privind instituirea unui cadru care să faciliteze investițiile durabile și de modificare a Regulamentului (UE) 2019/2088 (JO L 198, 22.6.2020, p. 13).
            
            
               **Regulamentul (UE) 2019/2088 al Parlamentului European și al Consiliului din 27 noiembrie 2019 privind informațiile privind durabilitatea în sectorul serviciilor financiare (JO L 317, 9.12.2019, p. 1).”;
            
            
               (2)la articolul 21, alineatul (1) se modifică după cum urmează:
            
            
               (a)al doilea paragraf se înlocuiește cu următorul text:
            
            
               „Firmele de investiții țin seama de riscurile legate de durabilitate atunci când se conformează cerințelor prevăzute la prezentul alineat.”;
            
            
               (b)se adaugă următorul paragraf:
            
            
               „Atunci când respectă condițiile stabilite la prezentul alineat, firmele de investiții țin seama de natura, amploarea și complexitatea activităților pe care le desfășoară, precum și de natura și gama serviciilor și a activităților de investiții întreprinse în cadrul activităților respective.”;
            
            
               (3)la articolul 23 alineatul (1), litera (a) se înlocuiește cu următorul text:
            
            
               „(a)
                     stabilesc, aplică și mențin politici și proceduri adecvate de gestionare a riscurilor prin care identifică riscurile legate de activitățile, procesele și sistemele firmei și, după caz, fixează nivelul riscului tolerat de firmă. În cadrul acestui proces, firmele de investiții țin seama de riscurile legate de durabilitate;”;
            
            
               (4)Articolul 33 se înlocuiește cu următorul text:
            
            
               „Articolul 33 
               Conflicte de interese care pot crea prejudicii clientului
            
            
               [Articolul 16 alineatul (3) și articolul 23 din Directiva 2014/65/UE]
            
            
               Pentru identificarea tipurilor de conflicte de interese care apar în timpul furnizării de servicii de investiții și de servicii auxiliare sau a unei combinații a acestor servicii și a căror existență poate aduce atingere intereselor unui client, inclusiv preferințelor în materie de durabilitate, firmele de investiții iau în considerare, drept criterii minime, posibilitatea ca firma de investiții, o persoană relevantă sau o persoană care are o legătură directă sau indirectă cu firma printr-o relație de control să se afle într-una din situațiile menționate în continuare, fie ca rezultat al furnizării de servicii de investiții sau auxiliare, fie ca rezultat al activităților de investiții, fie din alte motive:
            
            
               (a)firma sau persoana respectivă poate obține un câștig financiar sau poate evita o pierdere financiară pe cheltuiala clientului;
            
            
               (b)firma sau persoana respectivă are un interes legat de rezultatul serviciului furnizat clientului sau al tranzacției efectuate în numele clientului, care este diferit de interesul clientului privind acel rezultat;
            
            
               (c)firma sau persoana respectivă este stimulată financiar sau în alt mod să favorizeze interesul altui client sau grup de clienți în detrimentul intereselor clientului;
            
            
               (d)firma sau persoana respectivă desfășoară aceeași activitate ca și clientul;
            
         
         
            
               (e)firma sau persoana respectivă primește sau va primi din partea altei persoane decât clientul său un stimulent având legătură cu serviciul furnizat clientului, sub formă de beneficii pecuniare sau nepecuniare ori sub formă de servicii.”;
            
            
               (5)la articolul 52, alineatul (3) se înlocuiește cu următorul text:
            
            
               „(3)
                     Firmele de investiții furnizează:
            
            
               (a)o descriere a tipurilor de instrumente financiare avute în vedere;
            
            
               (b)o descriere a gamei de instrumente financiare și de furnizori care fac obiectul analizei pentru fiecare tip de instrument, conform sferei serviciului;
            
            
               (c)dacă este cazul, factorii de durabilitate luați în considerare în procesul de selecție a instrumentelor financiare; 
            
            
               (d)atunci când furnizează consiliere independentă, modul în care serviciul furnizat îndeplinește condițiile pentru furnizarea de consiliere în domeniul investițiilor în mod independent, precum și factorii luați în considerare în procesul de selecție utilizat de firma de investiții pentru a recomanda instrumente financiare, inclusiv riscurile, costurile și complexitatea instrumentelor financiare.”;
            
            
               (6)Articolul 54 se modifică după cum urmează:
            
            
               (a)la alineatul (2), litera (a) se înlocuiește cu următorul text:
            
            
               „(a)
                     aceasta corespunde obiectivelor de investiții ale clientului în cauză, incluzând toleranța la risc și eventualele preferințe în materie de durabilitate ale acestuia;”;
            
            
               (b)alineatul (5) se înlocuiește cu următorul text:
            
            
               „(5)
                     Informațiile privind obiectivele de investiții ale clientului sau ale clientului potențial cuprind, după caz, informații privind perioada de timp în care clientul sau clientul potențial dorește să dețină investiția, preferințele persoanei respective privind asumarea de riscuri, profilul de risc, scopurile investiției și, în plus, preferințele sale în materie de durabilitate.”;
            
            
               (c)alineatul (9) se înlocuiește cu următorul text:
            
            
               „(9)
                     Firmele de investiții trebuie să dispună și să fie în măsură să demonstreze că dispun de politici și de proceduri adecvate pentru a se asigura că înțeleg natura și caracteristicile – inclusiv costurile și riscurile – ale serviciilor de investiții și ale instrumentelor financiare selectate pentru clienții lor, inclusiv orice factori de durabilitate, și că vor evalua, ținând seama de costuri și de complexitate, dacă servicii de investiții sau instrumente financiare echivalente pot corespunde profilului clientului lor.”;
            
            
               (d)alineatul (10) se înlocuiește cu următorul text: 
            
            
               „(10)
                     Atunci când prestează un serviciu de consultanță de investiții sau de administrare a portofoliului, firma de investiții nu recomandă și nu decide să tranzacționeze în cazul în care niciunul dintre serviciile sau instrumentele vizate nu sunt adecvate pentru client.
            
            
               Firma de investiții nu recomandă instrumente financiare și nu decide să tranzacționeze astfel de instrumente ca răspunzând preferințelor în materie de durabilitate ale unui client sau client potențial atunci când instrumentele financiare respective nu răspund preferințelor respective. Firmele de investiții le explică clienților lor sau clienților potențiali motivele pentru care procedează astfel și țin evidența acestor motive.
            
            
               În cazul în care niciun instrument financiar nu răspunde preferințelor în materie de durabilitate ale clientului sau clientului potențial, iar clientul decide să își adapteze preferințele în materie de durabilitate, firma de investiții ține evidența deciziei clientului, inclusiv a motivelor care stau la baza deciziei respective.”;
            
            
               (e)la alineatul (12), primul paragraf se înlocuiește cu următorul text:
            
            
               „(12)
                     Atunci când furnizează consultanță în domeniul investițiilor, firmele de investiții prezintă clientului de retail un raport care include o descriere a consultanței acordate și a modului în care recomandarea formulată este adecvată pentru clientul de retail, inclusiv a modului în care aceasta corespunde obiectivelor sale de investiții și situației sale personale, menționându-se termenul solicitat al investiției, cunoștințele și experiența clientului, atitudinea sa față de riscuri, capacitatea sa de a suporta pierderi și preferințele sale în materie de durabilitate.”;
            
         
         
            
               (f)la alineatul (13) se adaugă următorul paragraf nou: 
            
            
               „Cerințele de respectare a preferințelor în materie de durabilitate ale clienților sau ale clienților potențiali, după caz, nu aduc nicio modificare condițiilor prevăzute la primul paragraf.”
            
            
               Articolul 2
            
            
               Intrare în vigoare și aplicare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Se aplică de la [OP: a se introduce data – douăsprezece luni de la data publicării în Jurnalul Oficial al Uniunii Europene].
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 21.4.2021
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        Comunicarea Comisiei către Parlamentul European, Consiliul European, Consiliu, Comitetul Economic și Social European și Comitetul Regiunilor: Pactul verde european [COM(2019)640 final].
               
               
                  
                     (2)
                  
                        Comunicare a Comisiei către Parlamentul European, Consiliul European, Consiliu, Banca Centrală Europeană, Comitetul Economic și Social European și Comitetul Regiunilor, Plan de acțiune: finanțarea creșterii durabile [COM(2018)097 final].
               
               
                  
                     (3)
                  
                        Regulamentul delegat (UE) 2017/565 al Comisiei din 25 aprilie 2016 de completare a Directivei 2014/65/UE a Parlamentului European și a Consiliului în ceea ce privește cerințele organizatorice și condițiile de funcționare aplicabile firmelor de investiții și termenii definiți în sensul directivei menționate (JO L 87, 31.3.2017, p. 1).
               
               
                  
                     (4)
                  
                        Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
               
               
                  
                     (5)
                  
                        Regulamentul (UE) 2019/2088 al Parlamentului European și al Consiliului din 27 noiembrie 2019 privind informațiile privind durabilitatea în sectorul serviciilor financiare (JO L 317, 9.12.2019, p. 1).
               
               
                  
                     (6)
                  
                        Regulamentul (UE) 2020/852 al Parlamentului European și al Consiliului din 18 iunie 2020 privind instituirea unui cadru care să faciliteze investițiile durabile și de modificare a Regulamentului (UE) 2019/2088, (JO L 198, 22.6.2020, p. 13).
               
               
                  
                     (7)
                  
                        Regulamentul (UE) 2020/852 al Parlamentului European și al Consiliului din 18 iunie 2020 privind instituirea unui cadru care să faciliteze investițiile durabile, (JO L 198, 22.6.2020, p. 13).
               
               
                  
                     (8)
                  
                        Raport final privind integrarea riscurilor și a factorilor de durabilitate în MiFID II (Final report on integrating sustainability risks and factors in MiFID II) (ESMA35-43-1737).
               
               
                  
                     (9)
                  
                        Directiva delegată (UE) 2017/593 a Comisiei din 7 aprilie 2016 de completare a Directivei 2014/65/UE a Parlamentului European și a Consiliului în ceea ce privește protejarea instrumentelor financiare și a fondurilor care aparțin clienților, obligațiile de guvernanță a produsului și normele aplicabile la acordarea sau primirea de onorarii, comisioane sau alte tipuri de beneficii pecuniare sau nepecuniare (JO L 87, 31.3.2017, p. 500).
               
               
                  
                     (10)
                  
                        Regulamentul (UE) 2019/2089 al Parlamentului European și al Consiliului din 27 noiembrie 2019 de modificare a Regulamentului (UE) 2016/1011 privind indicii UE de referință pentru activitățile de tranziție climatică, indicii UE de referință aliniați la Acordul de la Paris și informațiile privind durabilitatea pentru indicii de referință (JO L 317, 9.12.2019, p. 17).
               
               
                  
                     (11)
                  
                        Răspunsurile primite sunt publicate la adresa: 
                  https://ec.europa.eu/info/law/better-regulation/initiatives/ares-2018-2681500/feedback_ro
                   
               
               
                  
                     (12)
                  
                        JO L 173, 12.6.2014, p. 349.
               
               
                  
                     (13)
                  
                        Decizia (UE) 2016/1841 a Consiliului din 5 octombrie 2016 privind încheierea, în numele Uniunii Europene, a Acordului de la Paris adoptat în temeiul Convenției-cadru a Națiunilor Unite asupra schimbărilor climatice (JO L 282, 19.10.2016, p. 1).
               
               
                  
                     (14)
                  
                        COM(2019) 640 final.
               
               
                  
                     (15)
                  
                        COM(2018) 97 final.
               
               
                  
                     (16)
                  
                        Documentul de lucru al serviciilor Comisiei SWD(2018) 264 final.
               
               
                  
                     (17)
                  
                        Regulamentul (UE) 2019/2088 al Parlamentului European și al Consiliului din 27 noiembrie 2019 privind informațiile privind durabilitatea în sectorul serviciilor financiare (JO L 317, 9.12.2019, p. 1).
               
               
                  
                     (18)
                  
                        Regulamentul (UE) 2020/852 al Parlamentului European și al Consiliului din 18 iunie 2020 privind instituirea unui cadru care să faciliteze investițiile durabile și de modificare a Regulamentului (UE) 2019/2088, (JO L 198, 22.6.2020, p. 13).